2. ปัจจัยความเสี่ยง

2.1 ความเสี่ยงด้านการตลาดและการแข่งขัน

  เนื่องจากธุรกิจให้เช่ารถยนต์ที่เป็นธุรกิจหลักของบริษัท
  เป็นธุรกิจที่มีผู้ประกอบการทั้งที่เป็นสถาบันการเงินและผู้ประกอบการที่เป็นธุรกิจที่เกี่ยวข้อง เช่น
  ผู้แทนจำหน่ายรถยนต์ ให้ความสนใจ ทำให้มีการแข่งขันสูงในอุตสาหกรรมนี้
  โดยเฉพาะการแข่งขันด้านราคา ซึ่งอาจส่งผลให้ผลตอบแทนของแต่ละบริษัทลดลง

  เพื่อลดความเสี่ยงดังกล่าว
  บริษัทจึงเน้นหาตลาดที่มีความต้องการเฉพาะโดยมีการเพิ่มมูลค่าของสินต้าและบริการให้แตกต่างมากขึ้นและเพิ่มการให้บริการหลังการขายอย่างมีคุณภาพ
  รวมทั้งได้นำระบบคอมพิวเตอร์ที่ทันสมัยและมีประสิทธิภาพในการบริหารจัดการ Integrated
  Rental Information Management System มาใช้
  เพื่อตอบสนองความต้องการของลูกค้ากลุ่มเป้าหมายขนาดกลาง
  และขนาดใหญ่ที่มีฐานะการเงินมั่นคง มีศักยภาพในการชำระค่าเช่าตรงตามกำหนดเวลา
  และให้ความสำคัญของการบริการหลังการขาย มากกว่าเรื่องราคา

2.2 ความเสี่ยงด้านการบริหารทรัพย์สินที่หมดอายุสัญญาให้เช่า

  บริษัทมีนโยบายในการให้บริการรถเช่าที่มีอายุสัญญา 3-5 ปี
  หลังจากหมดสัญญาเช่าบริษัทอาจพิจารณาสภาพรถยนต์ดังกล่าวเพื่อเก็บไว้ให้เช่าระยะสั้นต่อไปอีก
  1 ปี หลังจากนั้นจึงจำหน่ายออกไปโดยผ่านบริษัทประมูลรถยนต์ใช้แล้วที่มีความน่าเชื่อถือ
  ทำให้ได้ราคาขายที่ดี

  นโยบายดังกล่าวทำให้บริษัทสามารถบริหารรถยนต์ที่มีอยู่ได้อย่างมีประสิทธิภาพ โดยในปี 2554
  และ 2553 บริษัทมีการจำหน่ายรถยนต์ที่ครบสัญญาเช่าแล้ว จำนวน 308 คันและ 301 คัน
  ตามลำดับ โดยบริษัทมีกำไรจากการจำหน่ายทรัพย์สินจำนวน 39 ล้านบาทและ 32.94 ล้านบาท
  ตามลำดับ

  2.3 ความเสี่ยงในเรื่องอัตราดอกเบี้ย

  เนื่องจากบริษัทกำหนดค่าเช่าในอัตราคงที่ตลอดอายุสัญญาเช่า ทำให้มีรายได้ที่คงที่
  ในขณะที่ต้นทุนในการดำเนินงาน ขึ้นอยู่กับอัตราดอกเบี้ยเงินกู้ยืม ซึ่งมีทั้งอัตราดอกเบี้ยคงที่
  และอัตราดอกเบี้ยลอยตัว โดยจะขึ้นลงตามอัตราดอกเบี้ยในท้องตลาด
  จึงมีความเสี่ยงจากส่วนต่างของรายได้รับ และดอกเบี้ยจ่าย
  บริษัทจึงบริหารความเสี่ยงนี้โดยการจัดหาแหล่งที่มาของเงินส่วนหนึ่งที่มีอัตราดอกเบี้ยคงที่
  ในระยะเวลาที่สอดคล้องกับอายุสัญญาเช่า เพื่อเป็นการลดผลกระทบของอัตราดอกเบี้ย
  โดยรักษาส่วนต่างของอัตราดอกเบี้ยกับรายได้ค่าเช่าให้อยู่ในระดับที่มีกำไรสม่ำเสมอ

2.4 ความเสี่ยงจากการดำเนินงาน

การให้บริการสัญญาเช่ารถยนต์ระยะยาว บริษัทมีโอกาสที่จะไม่สามารถเรียกเก็บค่าเช่า และเรียก

  รถยนต์คืนได้ หากไม่ระมัดระวังในการคัดเลือกลูกค้า
  หรือขาดระบบการติดตามเร่งรัดหนี้สินที่มีประสิทธิภาพ รวมถึงการขาดระบบควบคุมภายในที่ดี

  บริษัทได้ตระหนักถึงปัญหาดังกล่าว จึงดำเนินธุรกิจด้วยความระมัดระวัง
  เริ่มตั้งแต่การพิจารณาคัดเลือกลูกค้าโดยพิจารณาจากความน่าเชื่อถือของลูกค้า
  จากผลประกอบการและฐานะทางการเงินในอดีตจนถึงปัจจุบัน
  จัดระบบการควบคุมและติดตามการชำระค่าเช่าของลูกค้าอย่างรัดกุม
  และมีนโยบายเรียกเก็บเงินประกันการเช่าจำนวน 2 เดือน
  รวมถึงการเข้าเยี่ยมเยียนลูกค้าอย่างสม่ำเสมอเพื่อทราบสถานะที่เป็นปัจจุบัน

2.5 ความเสี่ยงจากสภาพคล่องทางการเงิน

  บริษัทอาจมีความเสี่ยงทางด้านสภาพคล่องทางการเงิน
  เนื่องจากบริษัทมีแหล่งเงินทุนส่วนหนึ่งที่มีภาระต้องชำระคืนทั้งเงินกู้ยืมตามสัญญาเช่าซื้อ
  และเงินกู้ยืมจากสถาบันการเงิน บริษัทจึงให้ความสำคัญกับการบริหารการจัดเก็บค่าเช่ารับ
  และการขายรถยนต์ที่หมดสัญญาเช่าให้มีประสิทธิภาพให้สอดคล้องกับกำหนดการชำระหนี้
  เพื่อบริหารสภาพคล่องทางการเงินของบริษัท

  2.6 ความเสี่ยงจากภัยธรรมชาติ

ในปี 2554 ที่ผ่านมาเกิดเหตุการณ์น้ำท่วมครั้งใหญ่ขึ้นในประเทศไทย
ส่งผลให้เกิดความเสียหายต่อชีวิต

  และทรัพย์จำนวนมาก สำหรับบริษัทและบริษัทย่อยตั้งอยู่ในเขตที่ไม่ได้รับผลกระทบจากน้ำท่วมครั้งนี้
  นอกจากทรัพย์สินประเภทรถยนต์ให้เช่าที่ได้รับความเสียหายซึ่งรถจอดอยู่ในเขตอุทกภัยจำนวน 4
  คัน อย่างไรก็ตาม บริษัทย่อยได้จัดให้มีการประกันภัยรถยนต์ทุกคัน
  โดยครอบคลุมความเสี่ยงทุกประเภท ทั้งความเสียหายจากอัคคีภัย อุทกภัย และการสูญหาย
  ดังนั้นความเสียหายที่เกิดขึ้นกับรถยนต์ดังกล่าวจึงเรียกร้องกับบริษัทประกันภัยได้
  อนึ่งเพื่อป้องกันเหตุการณ์ที่ไม่สามารถคาดการณ์ได้
  บริษัทได้เตรียมมาตรการรองรับไว้โดยในด้านความเสี่ยงจากความเสียหายของทรัพย์สิน
  ได้จัดให้มีการทำประกันภัยที่เพียงพอและเหมาะสม
  ในด้านการปฎิบัติงานได้ร่วมมือกับบริษัทที่ให้บริการด้าน IT สำรองข้อมูลไว้อย่างสม่ำเสมอ
  และสามารถปฎิบัติงานนอกสถานที่ทำการได้
  นอกจากนี้ยังสามารถย้ายฐานปฎิบัติงานด้านบริการลูกค้า
  ไปยังสาขาของบริษัทย่อยในต่างจังหวัดได้ด้วย